Aḍris-a d aḥric wis sin n tullist « Temẓi n Caeban ». S yis-s i tfukk. Taɣuri yelhan.
Tallit n timunent
Ur yewwiḍ ara useggas segmi nezdeɣ deg Buqelɛa. Mi tefra lgirra yufa-aɣ-d lḥal din. Cfiɣ-as am wass-a, yemma d kra n tnaragin (50) subbent taṣebḥit ɣer Tzerrajt ad difilint, ad gent amsudeɣ (51) deg yizenqan n temdint i yettenfalen seg lferḥ d lɣaci. Tamellalt ma teɣli-d ur tettruẓu ara. I d-yefka Rebbi seg yimdanen yerna ṭṭrad yekkan nnig n sebɛa n yiseggasen yessenqes ddaqqes deg-neɣ. Kra i d-yexleq ugellid ameqqran yurag-d ɣer yiberdan. D tilawin, d irgazen, d imɣaren, d timɣarin, d arrac, d tiqcicin usan-d akk akken ad d-sbegnen s tidet lferḥ-nsen imi tewwi tmurt-nsen Lezzayer timunent-is; dayen tura d tilellit. Ɣas ma d azɣal n ṣmayem, fuden, luẓen, ɛyan maca kra yekka wass d nutni teddun teddzen iḍarren-nsen abrid ur nettfakka, ttɛeggiḍen:”Taḥya Lǧazayer!” Akka i slan i wid yezwaren deg umsudeɣ, ttsuɣun. Nutni seg widak i d-yeṭṭafaren ttɛanaden-ten.
Ass-nni i tmmuger yemma baba-s, jeddi Ubelluḍ akken i s-ssawaleɣ acku tal tikkelt mi ara d-yuɣal seg udrar itekk-d s ucekrid, itekkes-iyi-d abelluḍ. Yeggar-it-in deg uqelmun n uqeccabi-ines, diɣen ɣef waya “Buḥu Ubelluḍ d isem-is n ṭṭrad. Isubb-d seg ukamyun i d-iɛebban ma d kra n yimjuhad, lsan-d merra tilabiwin n yiserdasen. Mi d-yewweḍ ɣer yemma tessemḥaleq-d s yifassen-is i umgerḍ n baba-s ur twala ara aṭas aya am yelli-s-nni n zik tamecṭuḥt, tessudun-it nettat tettawi-d yiwen n uḥiḥa azal n snat neɣ tlata n dqayeq ur teḥbis: “Lɛeslama-k a baba! Lɛealama-k a baba!” Ula d netta issuden-itt sya u sya. Myuččen ddaqqes s wallen acku mcedhan; aṭas aya ur mmeẓren. Mi tɛedda teswiɛt-nni n sslam, yekker yenna-as:
– Sliɣ terna ɣur-m teqcict…
-Tagi d taneggrut-iw wanag tella tayeḍ urɛad tt-tessineḍ s-terra i baba-s.
–Kullec mebruk! Ad m-tent-ig Rebbi d tiseɛdiyin. Amek i s-tessemmaḍ i tagi ur walaɣ ara ar tura?
-Tasaɛdit, d isem n yaya-k i d-rriɣ.
-Wissen kan ma ad d-tecbu ɣur-s, ɣef wakken i d-qqaren ulac lemtel-is deg thuski (52) i s-yefka Rebbi.
-Ahat, ma d allen-is kkes aɣilif, d tizerqaqin am tid n yaya-k.
-Awudu kan ad idirent. Ḥqa amek i s-tessemmaḍ i tneggarut-im?
-Urɛad i s-fkiɣ isem.
-Ihi ma tuɣeḍ d awal-iw ssawal-as Ḥurya acku almi d ass-a i tessen tmurt-nneɣ tilelli.
-Ih, ad s-ssemmiɣ akken d-tenniḍ, Ḥurya, ruḥ tura aṭas i k-rujan yimeddukal-ik. Uɣal-aɣ-d zik s axxam.
Nerna wissen acḥal n wussan segmi tefra, baba yuɣ axxam deg taddart wadda n Tzerrajt. D tikkelt tamezwarut i nesɛa anda ara neddari.
Ifukk rrwaḥ d tuɣalin seg uxxam n medden ɣer wayeḍ, seg tujwert ɣer tayeḍ. Fukken ccuruṭ ifuhriyen n yimawlan n uxxam akken ad nezdeɣ: “Mmi-m Caɛban yuɛer, ur ilaq ara ad iwwet mmi Naser; Naser maɛlic ma iwwet cwiṭ mmi-m”. Akka i qqaren i yemma tal tikkelt, teqqim meskint teqber tessusem. Ma d tura tezmer ad d-terr nnehta. Teslalew almi tuḍen taɣect-is asmi d-tezger amnar n tewwurt n ufrag n uxxam-is i tikkelt tamezwarut. D lḥara talemmast, ɣur-s sin n yixxamen, yiwen meẓẓi maḍi d taxxamt, wayeḍ ddaqqes i meqqer. Ɣef tɣerɣert-is i nettegririb deg sebɛa yid-neɣ tal tikkelt mi ara d-yeɣli yiḍ mi ara nɛeddi ad ngen. Tawacult-nneɣ tennerna, ɣur-s tura sin warrac d kradet teqcicin, rnu baba d yemma nessaweḍ sebɛa n yiɛeggalen lahibarek. Taxxamt-nni tamecṭuḥt terra-tt yemma d taxxamt n uniwel. Afrag ur meqqer ara yerna yejjermeq cwiṭ.
Tallit n yimiren ur zmireɣ ara ad tt-ttuɣ ɣas ma aɣbel n uxxam yekkes. Tebrek n wussan i nesɛedda tugar tin n yimbuxen uḍan n tegrest war tiziri. Dayen zedɣen allaɣ-iw i lebda s lihana i ɣ-yeṭṭfen.
Gma Ɛmara d uletma Mennun d nekk neqqar deg uɣerbaz amezwaru i wimi nessawal “likul gguzzal”. Baba Qasi tikkelt yaf ixeddim tikkelt yeqqim, ulac, yerna drus maḍi i ittaɣ n yisurdiyen. Ayen yufa ad t-yexdem ɣer medden, ama d imliwi ɣer ubennay ama d afellaḥ lawan n tmegra, ama d ayen-nniḍen ur d-nettawi ara azal s wacu ara iqewwet tawacult-is. Deg lawan-nni, ur ntett ara ad nerwu. Ma yella cwiṭ n yimekli, imensi fiḥel ma trujaḍ-t. Ula d tiḥdert n uɣrum idehnen s zzit n uzemmur ur tt-nufi ara, ḥader ad d-taddreḍ leǧwaz, winna yeffeɣ akk seg tmeslayt-nneɣ n yal ass. Gar rebɛa n tsemhay yellan ɣas ma ala snat i yewwin amur ameqqran deg useggas, tigi d tagrest d unebdu, nḥemmel aṭas aṭas tin i ɣ-itekksen asemmiḍ, tettak-aɣ-d učči. D anebdu i d-qesdeɣ dagi, tasemhuyt n tbexsisin d tẓurin d ukermus, d igumma (53) yugaren fell-aneɣ.D tasemhuyt yeddan d umeɣbun, ur d-tessutur ara aṭas n yiceṭṭiḍen n tmelsiwt neɣ n tduli. Dɣa nekk d watmaten-iw, yal anebdu nettali ɣer At Tirrugza nesɛedday din imuras (54) imeqqranen deg uxxam n jeddi Saɛid, baba-s n baba. Nettḥar ad ifakk useggas aɣurbiz i d-iḍerrun meḥsub deg tegrest. Tagrest d tasemhuyt ur nettawi ara deg wul-nneɣ imi tt-nettwali d tcengut (55) n yigellilen. Ilaq ad tiliḍ d win yesɛan akken ad tt-tqableḍ s yiceṭṭiḍen yeḥman, ama n tduli ama n tmelsiwt, s yisebbaḍen i iteddun deg nzeɛ i qajjar n usemmiḍ n yideflawen d ugris n tṣebḥiyin. Ma d nekkni ad yili Rebbi yid-neɣ. Deg tlemmast n ccetwa, asemmiḍ igezzem, ifassen fucclen, iḍarren qujjren, nettlusu iceṭṭiḍen ijerden yeččuren d tifawtin d yisandalen n lkawaču iqresen; s yilẓu i ten-nettaṭṭaf akken ur d-ttensaren ara seg yiḍarren-nneɣ. Wissen amek i ɣ-d-tettaf tefsut mi ara tɛeddi tegrest i ɣ-yettaǧǧan deg yir liḥala. Aṭan, leɛra, lqella n uẓiẓen d tlaba yeḥman, tikkelt nečča tikkelt nuẓam war lawan. Caylellah ay anebdu! A wi yufan aseggas kamel ad iruḥ d anebdu. Ula d uraren deg unebdu i llan aṭas, ulac urar ur njerreb ara, ɛeddan-d akk fell-aneɣ yis-sen i ntettu laẓ-nneɣ d wayen akk i ɣ-ixuṣṣen. Nettɣimi d tirebbaɛ n warrac i izedɣen merra taddart wadda. Cfiɣ netturar timesqaqart mačci ɣef tmurt akken i tt-tturaren akk medden. Nekkni netturar-itt ɣef tzemmrin n wayla n Merlot i d-izzin seg yal tama i temdint n Tzerrajt. Deg lawan-nni n temharsa (56) tafransist, Merlot d yiwen n umhares i yettayalen akk akal yeẓẓan d tizemmrin i d-izzin ɣef Tzerrajt. Win tt-id-iwalan s usawen, Tazerrajt tettban-d d tigzirt deg tlemmast n yilel (57) n uzemmur.
Tizemmrin rrant tili deg tzerrajt
Amhares Merlot iruḥ i d-yeqqimen d isem-is.
Yiwet n tikkelt ad iliɣ ɣur-i tmanya neɣ tesɛa n yiseggasen deg tudert-iw, akken i uɣeɣ tannumi tturareɣ ɣef tzemmrin nekk d yimeddukal-iw. Ttneṭṭigeɣ seg ufurek ɣer wayeḍ am yibki nekk ttɣeggiḍeɣ s ṭṭelq n tgerjumt-iw: “Tarẓan!” Imi ǧelbeɣ seg yiwen n ufurek ɛerḍeɣ ad ṭṭfeɣ deg wis sin, zegleɣ-t. Ɣliɣ-d ɣef lqaɛa yeqquren, zewreɣ afus-iw ayeffus, mi yewweḍ ɣer tmurt sliɣ-as amzun iqeccem am usɣar iḥeḍmen. D timerẓiwt i yereẓ wufus-iw ayeffus. Aṭas i qqimeɣ uɣaleɣ d lemɛayrat ɣef warrac.
Anda kan i iyi-d-walan ad bdun aɛayer yeqqimen aṭas ur yeṭṭaxer fell-i:
“Waɛlala Tarẓan yeɣli yereẓ!” D jeddi ubelluḍ i yellan d imdebber fell-aneɣ, baba yettidir imiren deg tmurt n Fransa. Ihi d netta i iyi-iwwin ɣer sbiṭer n Uqbu, yiwet n temdint i d-izgan ɣef tama n usammer n Tzerrajtt. Teggug fell-as azal n xemseṭṭac n yikilumeṭren. Mi iyi-iṭall umsuji (58), yufa ur yezmir ara ad yexdem kra, s yiwen uceṭṭiḍ azedgan yettel-iyi-t s wayeḍ iɛleq-iyi-t ɣer umgerḍ. Yura kra n wawalen ɣef lkaɣeḍ amellal iger-it daxel n tjellabt n tebrat yefka-tt i yiwen n ufremli, wwin-iyi s tkerrust n sbitar ɣer Bgayet. Bgayet d tamdint meqqren yebnan ɣef yiri n yilel, ɣur-s sbitar d ameqqran yesɛan ttawilat ugar n win n Uqbu. Qqimeɣ din azal n sin n yimalasen (59). Cwi kan deg taggara n useggas aɣurbiz i d-teḍra fell-i tedyant-a, wanag ad s-ɛiwdeɣ i useggas n leqraya. Imuras imeqqranen sɛeddaɣ-ten mačči akken i ilaq d wakken bɣiɣ, zgiɣ ttɛebbiɣ yid-i am yifker ttɛebga taẓayat n unres. Ur iyi-tettaǧǧa ad ṭṭseɣ akken i iwata neɣ ad urareɣ am nekk am tizziwin-iw. Wwteɣ-tt akken, afus-iw daxel n tejbirt n unres azal n tlata wayyuren. Cwi kan yejber ufus-iw wanag imuras i iyi-fungen llan wid i d-iteddun ad ten-id-ɣermen.
“Waɛlala Tarẓan yeɣli yereẓ!”
Dɣa mi ara d-awḍen yimuras imeqqranen, nekk d yimeddukal-iw n tarbaɛt ur nettaǧǧa amḍiq. Netteffeɣ ɣef lexlawi, nettnadi-d leɛccuc n yigdaḍ (60). Ur nettagad izerman i d-nettmmager ama teddun ɣef tmurt ama ttalbaben isekla. Ula d nutni am nekkni… ɣef uɛebbuḍ i nteddu ɣer tmellalin n yifrax yersen deg tlemmast n lɛecc ttrajunt-aɣ. Ma nekcem ɣer uɣeggad n ččina ur d-neteffeɣ syin alamma nezzeɛbel s usebleɛ n yigumma n ččina neɣ yufa-aɣ-d bab n wayla, yesqaqar-aɣ s urjam n temriwin. Tarewla tettarra-aɣ srid s asif Aɛebbas iwerrken s tmedwin anda i neccucuf. Tamda “ggeẓru Mkani” d talqayant yerna tettaččar d ameslalaɣ, nettagad-itt akk, acḥal d win tečča, wid i wimi yeqqur uqerruy rnu ur ssinen i ucucef. Tameddit nettuɣal s ixxamen-nneɣ neɛya nezzeh. Iɛebbaḍ ččuren d lfakyat n lawan. Mebla ma nruja ad nečč imensi ur nelli asmahat, nɛennu ussu-nni n lekteb akken ad neɣli ɣef yiwen yidis alma d ṣṣbeḥ.
Iseggasen ttɛeddayen, yiwen ur yif wayeḍ, am yilindi am useggas-a, am qabel, am wabel. Ulac kra i yettbeddilen deg tudert-nneɣ ala timerniwt n useggas ɣef wayeḍ, nettimɣur, nuɣal nferreẓ timsal xir n zik.
Deg umahil yerzan aɣerbaz ẓẓewreɣ, yal aseggas ttɛeddayeɣ ɣer uswir yellan nnig. Uɣaleɣ qqareɣ deg uɣerbaz alemmas imi d-wwiɣ akayad n taggara n tezrawin (61) timezwura. Uletma Mennun acḥal d abrid i tezgel ur tɛedda ara s aswir imineg (62). Wanag gma Ɛmara ur d-yezgi maḍi d leqraya. Tikwal mi ara yeffeɣ tanezzayt s aɣerbaz yettarra s asif n At Tirrugza, netta d yiwen n umeddakel-is, sɛeddayen ussan-nsen din, tturaren d yimqerqar d tberdeddac. Leqraya ur tt-rrin d aɣilif, ur ten-id-tecqi ara akk. Yewwet wissen acḥal d aseggas deg yiwen n uswir ɣer ccix Saɛdi. Kra n unelmad yeɣran ɣer ccix Saɛdi yeffeɣ-d d uzlig. Akka i teḍra ɣef gma Ɛmara, imi ur d-yewwi ara iman-is deg uɣerbaz staxren-t-id ad idelleg akken yebɣa.
Taggara n useggas wis krad deg uɣerbaz alemmas war isem, acku ala netta i yellan deg tɣiwant n Tzerrajt, igmaḍ (63) n umahil-iw aɣurbiz lhan, ɛeddaɣ ɣer uswir wis ukkuẓ. Imuras imeqqranen wwḍen-d, nekkni s yinubiyen deg Tzerrajt kan i ntezzi. Maca aseggas-nni yella kra i ibeddlen acku yessawel-d unemhal (64) n uɣerbaz-nneɣ i nekk d ukkuẓ n yimeddukal-iw: Qader, Crif, Ḥamid d Maḥmud. Yenna-aɣ-d ma nebɣa ad nruḥ ad nesɛeddi ayyur ɣef yiri n yilel deg ugrur n yimuras (65) deg Cap Awqas. Nesla kan i wawal n “yilel” nerra-as ɣef tikkelt:” Ih!” Nectaq lebḥer, nekk s timmad-iw ɣur-i rbaɛṭac n yiseggasen deg tudert-iw, ar ass-a ur ɛfiseɣ ijdi (66) n teftist (67) n yilel neɣ kecmeɣ ɣer daxel-is.
Agrur n yimuras yeḍra-d deg yiwen uɣerbaz alemmas n Awqas.
Awqas d yiwet n temdint igerrzen i d-izgan ɣef yiri n lebḥer, tama n usammer (68) n Bgayet. Mi newweḍ s yiqraben-nneɣ deg xemsa yid-neɣ, nufa tuget n yimhuras usan-d seg temdint n Sṭif. Llan azal n mraw n yimasayen (69), mmden, d nutni i ɣ-d-ittaken iwellihen amek ara teg tiklii-nneɣ. Ugur ameqqran i d-nemmuger d tutlayt. Imhuras d tirni, imeqqranen imecṭaḥ, ttmeslayen s taɛrabt taɣerfant (70). Nekkni deg xemsa yid-neɣ ur tt-nessin ara ad tt-nehder. Nessen ad nemmeslay taqbaylit, tafransist d taɛrabt i neɣra. Mi ara nɛeddi ad d-nehder s taɛrabt-a n uɣerbaz ttaḍsan merra deg-neɣ, dɣa nettarra-tt din din ɣer tutlayt tafransist. Nekkni d yimdebren s tefransist i nettemsefham, ma d yimhuras imecṭaḥ, s taɛrabt, s tefransist, s teqbaylit, tikwal s uwehhi am yiggugamen. Aɣbel ur d-yeggri ara deg taywalt (71), maca deg ucucef. Ass amezwaru ala xemsa n ddqayeq i d-neẓẓur aman n lebḥer ɣas ma deg yedra-s i d-nɛetteb seg Tzerrajt ɣer Awqas. Xemsa n ddqayeq n ucucef a ɛaǧaba d uḥerreb am lɛeskar s ufella. Mi ara nɛeddi ad nekcem s aman n yilel nettadded d iderra, wa deffir wayeḍ, ɣef yijdi n teftist .Dɣa netta, yal ass nettnaɣ ɣef umkan amezwaru acku d win i d-izgan din i ikeččmen d amezwaru ɣer lebḥer. Akka i d axemmem n yimeẓẓyanen.
Awqas d yiwet n temdint igerrzen i d-izgan ɣef yiri n lebḥer,
Yiwen n wass zgiɣ-d d aqerruy n udar-nneɣ. Lliɣ beddeɣ ha-t-an iteddu-d ɣur-i yiwen uqcic Asṭayfi ad yili d nned-iw. Yewweḍ-d kan ɣer yiri-w yeskuṭṭef-iyi deg uɛebbuḍ yenna-iyi-d s taɛrabt taɣerfant: “Ah ay Aqbayli, uɣal tura ɣer deffir!” Nekk rriɣ iman-iw ur s-sliɣ ara akk. Yuɣal yessuli taɣect-is iɛawed-iyi-d dima s taɛrabt: “Ɛni tɛuẓẓgeḍ, la k-d-qqareɣ uɣal ɣer deffir!” D acu ara s-rreɣ i wa yebɣan ad iyi-iḥqer. Ttrajun akk wid i d-ittnezzihen ad xedmeɣ ayen i iyi-d-yessuter. Ɣelḍen nezzeh acku ur xemmemeɣ ara aṭas, rriɣ afus-iw i kemsen d lbunya ɣer deffir, ssawḍeɣ-as-tt s aɛebbuḍ-is akken i ilaq. Isuɣ Rebbi i t-id-ixelqen, yeɣli ɣef rrmel.
Nekk mi s-sliɣ iɛeggeḍ akken yuɣal yeɣli ugadeɣ cwiṭ i s-xedmeɣ, blettxeɣ ɣef rrmel, am netta tteglilizeɣ. Din din imhuras ssawlen i yiwen umasay, yufa-aɣ-d i sin nefser ɣef rrmel neṭṭef iɛebbaḍ-nneɣ nettnazaɛ. Issekker-aɣ-d i sin, mi d-nebded iwesseɛ afus-is ɣer deffir yefka-iyi-d iskiḍ. Ḥulfaɣ imiren i lḥenk-iw azelmaḍ yeḥma maca, ul-iw teččur-it-id tebɣest acemma deg-i ur d-yeḥrik. D acu kan ttrajuɣ deg umasay-nni ad isekkeḍ amhares-nni wis sin. Mi walaɣ kra ur s-t-yexdim, nekk nwiɣ ad t-isekkeḍ akken i iyi-isekkeḍ, d aya kan, kkreɣ luɛaɣ-t s tefransist: “Acimi ur tewwiteḍ ara wihin akken i iyi-tewwteḍ?
–Yehwa-iyi! Iyi-d-yerra.
–Nekk ẓriɣ acimi, acku nwen.
–I kečč d acu-k?
-Nekk d Amaziɣ (Je suis Berbère).
–Ay amẓɣuẓar, yeɛni raciste s tefransist.
Qqimeɣ bateɣ ur gziɣ ara tanfalit (72)-is taneggarut acku deg uɣerbaz neɣra aẓɣuẓar yettili-d gar yimdanen imellalen d yimdanen iberkanen deg tmurt n Marikan akka i fehmeɣ awal-a. Aqcic d wukud nnuɣeɣ d netta i imellulen fell-i. Ar ass-a ur ẓriɣ ara d acu i yebɣa ad iyi-t-id-yini. Taluft ur teqqim ara din, amasay-nni i iyi-fkan tiɣrit yessaweḍ-itt ɣer unemhal n ugrur n yimuras. Imḍebber-a ameqqran deg twuri (73) akk deg lqedd, yewwi-iyi yid-s ɣer yiwet n tneɣrit tilemt mi d-nuɣal seg lebḥer ɣef leṭnac ad nečč imekli, yebda yekkat deg-i amzun yekkat aɛdaw-is neɣ tacekkart n rrmel am ubunyaw (74). Kra din imi s-nniɣ nekk d Amaziɣ. Ula d iḍ-nni ur ɣ-yeǧǧi ara ad nens din nekk d yimeddukal-iw i d-yeddan yid-i mi iyi-d-nfan seg uɣebaz n tmurt-iw.
Nekk d Amazigh…
A-tt-an temzi n Caɛban. Ayen i iyi-iǧǧan uriɣ aḍris-a s tutlayt n yemma, s Teqbaylit, ahat d tiririt i unemhal i iyi-iwwten mi s-d-nniɣ tidet: nekk d Amaziɣ. Ẓriɣ yenuda ad ineɣ deg-i timuzɣa.
Bɣiɣ diɣen a Massa ad kem-steqsiɣ: ayɣer ur neqqar ara tameslayt-nneɣ deg uɣerbaz am tmeslayin-nniḍen: taɛrabt, afransist, tagnizit… Aḍris-a ara teɣreḍ, ẓriɣ s shala, d ttbut n tezmert n tutlayt-nneɣ Tamaziɣt, ara ikecmen, kkes ccek s aɣerbaz.”
Tamazight deg ugherbaz n tmurt-is…
Amawal
1-asaru:un film 32-amḍan : le nombre
2-azemz:une date 33-all : aider
3-agafa : le nord 34-ussin : célèbre
4-taɣiwant : la commune 35-tanemla : le socialisme
5-tutlayt : a langue 36-anemgal : le contraire
6-Tamsiwt : Mademoiselle 37-iserdasen (aserdas): les militaires
7-aɣan : un devoir 38-amalu : l’ouesr
8-amahil : le travail 39- srid : directement
9-asluɣmu : un entaînement 40-anzi : le proverbe
10-akayad : un examen 41-tawinest : un cercle
11-aḍris : un texte 42-aɣella : le chef
12-asentel : un thème 43-ifuras (afaris) : les produits
13-aswir : le niveau 44-ggug : être éloigné
14-tabɣest : le courage 45-tawnaft : la curiosité
15-tafyirt : la phrase 46-isekla (aseklu) : les arbres
16-asebter : une page 47-tanezzayt : la matinée
17-taferkit : une feuille 48-taneɣrit : la salle de classe
18-amaggal : le surveillant 49-tamsirt : la leçon
19-tigawt : l’action 50-tinaragin (tanaragt) : les voisines
20-akud : le temps 51-amsudeɣ : le défilé
21-tikta (tikti) : les idées 52-tahuski : la beauté
22-tisemhay (tasemhuyt) : les saisons 53-igumma (agummu) : les fruits
23-anamek : le sens 54-imuras (amaris) : les vacances
24-tamrawt : la dizaine 55-tacengut : l’ennemie
25-tallit : une époque 56-tamhersa : le colonialisme
26-tassellullit: la libération 57-ilel : la mer
27-taɣelnawt: nationale 58-amsuji : le médecin
28-timunent: l’indépendance 59-imalasen (imalas) : les semaines
29-tadbelt : l’administration 60-igdaḍ (agdiḍ) : les oiseaux
30-tanaya : la souverainete 61-tizrawin (tazrawt) : les études
31-serwes : comparer 62-imineg : superieur
63-igmaḍ (agmuḍ) : les resultats
64-anemhal : le directeur
65-agrur n yimuras : camp de vacances
66-ijdi : le sable
67-taftist : la plage
68-asammer : l’est
69-imasayen (amasay) : les responsables
70-taɣerfant : populaire
71-taywalt : la communication
72-tanfalit : l’expression
73-tawuri : la fonction
74-abunyaw : le boxeur
75-tafrit : la conscience
76-tamagit : l’identité
77-tazmilt : la note (scolaire)
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn bam_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn fra_Latn kab_Latn fra_Latn kab_Latn kab_Latn fra_Latn fra_Latn fra_Latn oci_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn kab_Latn fra_Latn fra_Latn fra_Latn fra_Latn fra_Latn kab_Latn fra_Latn fra_Latn fra_Latn kab_Latn fra_Latn fra_Latn fra_Latn fra_Latn vec_Latn fra_Latn kab_Latn kab_Latn kab_Latn fra_Latn ewe_Latn fra_Latn fra_Latn fra_Latn